**José Pedro Balmaceda Pascal** (s. 2. huhtikuuta 1975 Santiago de Chile) on chileläis-yhdysvaltalainen näyttelijä. Hänen tunnetuimpiin roolitöihinsä kuuluvat huumepoliisi Javier Peña Netflixin alkuperäissarjassa *Narcos*, Oberyn Martell fantasiasarjassa *Game of Thrones*, Din Djarin *Tähtien sota* -universumiin sijoittuvassa Disney+-alkuperäissarjassa *The Mandalorian* ja spin-off-sarjassa *The Book of Boba Fett* sekä Joel Miller HBO Maxin alkuperäissarjassa *The Last of Us*.

Nuoruus ja opiskelu
-------------------

Pedro Balmaceda syntyi Chilessä 1975. Hänen isänsä oli hedelmällisyyslääkäri José Pedro Balmaceda Riera ja hänen äitinsä lastenpsykologi Verónica Pascal Ureta. Pedron vanhemmat vastustivat Augosto Pinochetin hallintoa ja joutuivat pakenemaan Chilestä, kun Pedro oli vielä pikkulapsi.

Balmaceda kiinnostui näyttelemisestä hänen käydessään Orange County School of the Artsia. Hän opiskeli 1993–1997 näyttelemistä New Yorkin yliopiston Tisch School of the Artsissa.

Ura
---

Balmacedan ensimmäinen koe-esiintyminen oli elokuvaan *Alaston pelko* (1996). Hän ei saanut osaa, ja hän myöhemmin kertoi olleensa käytännössä työtön noin kymmenen vuoden ajan. Hän työskenteli elämiseen muun muassa tarjoilijana.

Balmaceda otti 1999 käyttöönsä äitinsä sukunimen Pascal. Hänen äitinsä oli kuollut samana vuonna, ja hän halusi kunnioittaa nimellään äitinsä muistoa. Hän kuitenkin myönsi myöhemmin, että osittain nimenvaihtoon vaikutti myös se, ettei yhdysvaltalaiset osanneet lausua Balmacedea-nimeä.

Pascal muutti vuonna 1999 New Yorkista Los Angelesiin ja alkoi saada pieniä televisiorooleja. Hän vieraili muun muassa sarjoissa *Buffy, vampyyrintappaja*, *Enkelin kosketus*, *NYPD Blue*, *Nurse Jackie* ja *Isänmaan puolesta* sekä useamassa *Kova laki* -sarjaperheen sarjassa. Pascalin roolit olivat pääosin yksittäisiä, mutta sarjassa *Good Wife* hän näytteli kahdella ensimmäisellä kaudella (2009–2011) syyttäjää sekä sarjassa *Mentalist* (2014) FBI-agenttia.

Pascalin ensimmäinen teatterielokuva oli *Hermanas* (2005), ja hän oli mukana myös tieteistrillerissä *Kohtalon valvojat* (2011) ja elokuvassa *Sweet Little Lies* (2011). Pascal näytteli myös teatterissa ja esiintyi 2005 off-Broadway-näytelmässä. Näytelmästä *Orphans* hänet palkittiin Los Angelesin kriitikoiden palkinnolla ja Garland-palkinnolla. Hän kirjoitti myös oman näytelmän *Flaca Loves Bones*, jonka ohjasi Sarah Silverman vuonna 2010.

Pascalin läpimurto oli *Game of Thrones*, jonka neljännellä tuotantokaudella 2014 hän näytteli Oberyn Martellia, joka on kostonhimoinen ja hedonistinen prinssi. Martell oli sarjassa lopulta vain lyhyen aikaa, mutta hahmosta tuli monien fanien suosikki.

Pascal oli 2015–2017 keskeisessä roolissa Netflixin rikossarjassa *Narcos*, jossa hän näytteli Yhdysvaltain huumepoliisin agenttia, joka ajoi takaa Pablo Escobaria. *Tähtien sota* -universumiin sijoittuvassa tieteissarjassa *The Mandalorian* (2019–) hän on esittänyt päähahmoa, jota kutsutaan nimellä Mandalorialainen. Pascal teki 2019 ensiesiintymisensä Broadwayllä näytelmässä *Kuningas Lear*. Pascalin ensimmäinen merkittävä elokuvarooli oli sarjakuvafilmatisoinnissa *Wonder Woman 1984* (2020), jossa hän näyttelee superroisto Maxwell Lordia. Toimintakomediassa *Suurenmoisen lahjakkuuden sietämätön taakka* (2022) Pascal näyttelee Nicolas Cagea ihailevaa miljönääriä. Cage näyttelee elokuvassa puolestaan fiktiivistä versiota itsestään.

Pascal sai 2023 pääroolin HBO:n postapokalyptisesta sarjasta *The Last of Us*, joka on sovitettu samannimisestä videopelistä. Sarja sijoittuu maailmaan, jossa suurin osa ihmisistä ovat muuttuneet sienitartunnan takia zombieiksi. Pascalin roolihahmo Joel on kovettunut mutta traumatisoitut selviytyjä, joka suostuu kuljettamaan Bella Ramseyn esittämän nuoren Ellien läpi Yhdysvaltain laboratorioon, kosk Ellie on immuuni sienelle. Pascal sai 2023 sarjasta toisena latinona Emmy-ehdokkuuden parhaasta miespääosasta draamasarjassa. Hän oli 2023 ensimmäisenä latinona ehdolla kolmeen Emmyyn, sillä hän oli ehdolla myös vierailevana näyttelijä *Saturday Night Livesta* ja kertojana dokumentista *Patagonia: Life on the Edge of the World*.

Yksityiselämä
-------------

Pascal on useaan otteeseen tehnyt tukevia kannanottoja seksuaali- ja sukupuolivähemmistöjen puolesta. Pascalin sisa Lux Pascal on transoikeus-aktivisti, jonka julkista kaapista ulostuloa *Ya*-Lehden kannessa Pascal juhlisti Instagram-tilillään vuonna 2021.  Myös *The Last of Usissa* Pascalin kanssa näytellyt Bella Ramsey on kuvaillut suhdettaan Pascaliin turvallisena ja läheisenä ja kertonut Pascalin osoittaneen vankkaa tukea Ramseyn jakamista kokemuksista oman sukupuoli-identiteettinsä käsittelystä.

Valikoitu filmografia
---------------------

### Elokuvat

| Vuosi | Teos | Rooli | Huomiot |
| --- | --- | --- | --- |
| 2016 | *The Great Wall* | Pero Tovar |  |
| 2017 | *Kingsman: Kultainen kehä* | Jack Daniels / agentti Whiskey |  |
| 2018 | *The Equalizer 2* | Dave York |  |
| 2019 | *Triple Frontier* | Franscisco "Catfish" Morales |  |
| 2020 | *Wonder Woman 1984* | Maxwell "Max Lord" Lorenzano |  |
| *Meistä tulee sankareita* | Marcus Moreno |  |
| 2022 | *Suurenmoisen lahjakkuuden sietämätön taakka* | Javi Gutierrez |  |
| 2025 | *The Fantastic Four* | Reed Richards / Herra Fantastinen | *esituotannossa* |
|

### Televisio

| Vuosi | Teos | Rooli | Huomiot |
| --- | --- | --- | --- |
| 2012 | *C.S.I.* | Kyle Hartley | Jaksossa "Malice in Wonderland" |
| 2014 | *Game of Thrones* | Oberyn Martell |  |
| 2015–2017 | *Narcos* | Javier Peña | Netflix-alkuperäissarja |
| 2019– | *The Mandalorian* | Din Djarin / Mandalorialainen | päärooli; Disney+-alkuperäissarja |
| 2022 | *The Book of Boba Fett* | 3 jaksoa; Disney+-alkuperäissarja |
| 2023– | *The Last of Us* | Joel Miller |  |
|

Lähteet
-------

1. ↑
2. ↑
3. 1 2 3 4 5 6 7 8 9  Amy Tikkanen: Pedro Pascal *Encyclopedia Britannica*.  14.3.2024. Viitattu 17.3.2024. (englanniksi)
4. 1 2 3 4 5 6 7 8 9  Colin McEvoy: Pedro Pascal *Hearst Magazine Media, Inc*.  21.7.2023. Viitattu 17.3.2024. (englanniksi)
5. ↑  Dave Holmes: It's Pedro Pascal's World Now *Hearst Magazine Media, Inc*.  11.4.2023. Viitattu 17.3.2024. (englanniksi)
6. ↑
7. ↑

Aiheesta muualla
----------------

* Kuvia tai muita tiedostoja aiheesta **Pedro Pascal** Wikimedia Commonsissa

* Pedro Pascal Internet Movie Databasessa. (englanniksi)

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Norja
* Espanja
* Ranska
* BnF data
* Saksa
* Israel
* Yhdysvallat
* Tšekki
* Korea
* Alankomaat

 |
|  |
| Muut | 
* IdRef

 |

 |